CELEX: 62021CN0720
Language: el
Date: 2021-11-26 00:00:00
Title: Υπόθεση C-720/21: Αίτηση προδικαστικής αποφάσεως την οποία υπέβαλε το Sąd Najwyższy (Πολωνία) στις 26 Νοεμβρίου 2021 — Rzecznik Praw Obywatelskich

21.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 128/5
            
         
      Αίτηση προδικαστικής αποφάσεως την οποία υπέβαλε το Sąd Najwyższy (Πολωνία) στις 26 Νοεμβρίου 2021 — Rzecznik Praw Obywatelskich
      (Υπόθεση C-720/21)
      (2022/C 128/07)
      Γλώσσα διαδικασίας: η πολωνική
      
         Αιτούν δικαστήριο
      
      Sąd Najwyższy
      
         Διάδικοι στην υπόθεση της κύριας δίκης
      
      
         Αιτών: Rzecznik Praw Obywatelskich
      
         Λοιποί διάδικοι στη διαδικασία: M. M., E. M., X Bank Spółka Akcyjna
      
         Προδικαστικά ερωτήματα
      
      
                  1)
               
               
                  Έχουν οι συνδυασμένες διατάξεις του άρθρου 19, παράγραφος 1, δεύτερο εδάφιο, της Συνθήκης για την Ευρωπαϊκή Ένωση, του άρθρου 47 του Χάρτη των Θεμελιωδών Δικαιωμάτων της Ευρωπαϊκής Ένωσης, του άρθρου 4, παράγραφος 3, και του άρθρου 2 της Συνθήκης για την Ευρωπαϊκή Ένωση την έννοια ότι καθορίζουν το ζήτημα του παραδεκτού ένδικου μέσου, όπως η skarga nadzwyczajna (έκτακτη αίτηση), με το οποίο είναι δυνατή η εξαφάνιση τελεσίδικης δικαστικής απόφασης, εφόσον αυτό είναι απαραίτητο «για τη διασφάλιση της τήρησης της αρχής του δημοκρατικού κράτους δικαίου, το οποίο υλοποιεί τις αρχές της κοινωνικής δικαιοσύνης», όταν η άσκηση του ένδικου αυτού μέσου είναι αναγκαία για τη διασφάλιση της αποτελεσματικότητας του δικαίου της Ένωσης;
               
            
                  2)
               
               
                  Έχουν οι συνδυασμένες διατάξεις του άρθρου 19, παράγραφος 1, δεύτερο εδάφιο, της Συνθήκης για την Ευρωπαϊκή Ένωση, του άρθρου 47 του Χάρτη των Θεμελιωδών Δικαιωμάτων της Ευρωπαϊκής Ένωσης, του άρθρου 4, παράγραφος 3, και του άρθρου 2 της Συνθήκης για την Ευρωπαϊκή Ένωση την έννοια ότι, εφόσον οι διατάξεις του εθνικού δικαίου επιτρέπουν τη μεταρρύθμιση ή την εξαφάνιση τελεσίδικης δικαστικής απόφασης στην περίπτωση παραβίασης αρχών που κατοχυρώνει το Σύνταγμα του κράτους μέλους, μέσω της άσκησης ένδικου μέσου όπως η skarga nadzwyczajna (έκτακτη αίτηση), οι εν λόγω διατάξεις μπορούν να αποτελέσουν τη βάση για την εξαφάνιση ή μεταρρύθμιση τελεσίδικης δικαστικής απόφασης και στην περίπτωση παραβίασης του δικαίου της Ένωσης;
               
            
                  3)
               
               
                  Έχουν οι συνδυασμένες διατάξεις του άρθρου 19, παράγραφος 1, δεύτερο εδάφιο, της Συνθήκης για την Ευρωπαϊκή Ένωση, του άρθρου 47 του Χάρτη των Θεμελιωδών Δικαιωμάτων της Ευρωπαϊκής Ένωσης, του άρθρου 4, παράγραφος 3, και του άρθρου 2 της Συνθήκης για την Ευρωπαϊκή Ένωση την έννοια ότι, σε περίπτωση κατά την οποία εθνικό δικαστήριο παραβίασε το δίκαιο της Ένωσης κατά τρόπο που οδήγησε σε πλημμελή –υπό το πρίσμα του δικαίου αυτού– επίλυση της διαφοράς, η τελεσίδικη δικαστική απόφαση μπορεί να εξαφανιστεί ή να μεταρρυθμιστεί μέσω της άσκησης ένδικου μέσου, όπως η skarga nadzwyczajna (έκτακτη αίτηση), το οποίο προϋποθέτει την ύπαρξη «κατάφωρης» παράβασης του νόμου;